
PROTOCOL DE COLABORARE
în vederea schimbului de informații de interes pentru activitatea notarială
Prezentul Protocol de colaborare, denumit în continuare Protocolul, stabilește cadrul general de cooperare între părțile semnatare și are ca scop realizarea schimbului de informații, prin mijloace electronice și/sau suport hârtie, între Uniunea Națională a Notarilor Publici din România, Camera Notarilor Publici Craiova, notarii publici și comune/orașe/municipii/sectoarele municipiului București, având în vedere:
1. art. 243 alin. (72) din Ordonanța de urgență a Guvernului nr. 57/2019 privind Codul administrativ, cu modificarile și completările ulterioare, denumită în continuare Codul administrativ, referitoare la atribuția secretarului general al unității/subdiviziunii administrativ ­ teritoriale sau persoanei/persoanelor prevazute la art. 243 alin. (5) din Codul administrativ, de a comunica sesizarea pentru deschiderea procedurii succesorale către camera notarilor publici in a cărei circumscripție teritorială defunctul a avut ultimul domiciliu;
2. art. 69 coroborat cu art. 159 din Legea nr. 207/2015 privind Codul de procedură fiscală, cu modificarile și completările ulterioare;
3. art. 4 din Ordinul ministrului dezvoltării, lucrărilor publice și administrației nr. 407/2026, prin care se stabilește încheierea de protocoale între comune/orașe/municipii/sectoarele municipiului București, Uniunea Națională a Notarilor Publici și, respectiv, camerele notarilor publici în vederea realizării schimbului de informații între aceste entități,
4. art. 53 alin. (3) și (4) din Legea notarilor publici și activității notariale nr. 36/1995, republicată, cu modificări și completări, cu privire la rolul Uniunii Naționale a Notarilor Publici din România de reglementare a activității notariale prin care se asigură punerea în aplicare a legislației în domeniul notarial și realizarea cadrului juridic subsidiar specific,

Părțile semnatare, prevazute în antet, respectiv:
1. Uniunea Na.țională a Notarilor Publici din România, denumită în continuare Uniunea, cu sediul în municipiul București, str. General H. M. BERTHELOT, nr. 41, sectorul 1, având adresa de poșta electronică: secretariat@unnpr.ro, reprezentată legal de Laura BADIU în calitate de președinte, prin împuternicit notar public llie Victor Florea, în calitate de președinte al Camerei Notarilor Publici Craiova în baza Hotărârii Consiliului Uniunii nr. 86/2026;

2. Camera Notarilor Publici Craiova, cu sediul în localitatea Craiova, str. Bucovăț nr. 8, jud. Dolj, reprezentată prin domnul notar public llie Victor Florea, în calitate de președinte al Colegiului director, denumită in continuare Camera;
3. Orașul Turceni reprezentat de dl. Constantin POPESCU, în  calitate  de  primar, potrivit art. 154 alin. (6) din Codul administrativ,
între părțile de mai sus se încheie prezentul protocol:
Art. 1. - Prezentul Protocol se încheie pentru a stabili cadrul general de cooperare între părțile prevăzute în antet, respectiv la pct. 1 - 3 din preambul, în scopul îndeplinirii obligațiilor prevăzute de lege privind schimbul de informații, dar și de înscrisuri cu privire la dezbaterea cauzelor succesorale și a altor proceduri în care este necesară obținerea  certificatelor de atestare  fiscală  pentru  contribuabili, precum și a altor date despre aceștia ori despre bunurile lor ce servesc procedurilor succesorale, care au domiciliul/reședința sau dețin clădiri, terenuri, mijloace de transport și/sau alte bunuri mobile, după caz, prin care să se ateste achitarea tuturor obligațiilor de plată datorate bugetului local al unitatii/subdiviziunii administrativ-teritoriale în a cărei rază se află înregistrat fiscal bunul.
Art. 2. - (1) Uniunea asigură aplicarea unitară a prevederilor prezentului protocol, precum și suportul informatic pentru realizarea în mod securizat a schimbului de informații și înscrisuri între Cameră, notarii publici și orașul Turceni, după caz.
(2) Schimbul de informații și înscrisuri prevazute la alin. (1) se face prin intermediul platformei informatice de interoperabilitate dezvoltată de Uniune. Până la operaționalizarea platformei schimbul de date și informații se realizează prin intermediul adreselor de poștă electronică profesionale ale Camerelor și  notarilor publici, puse la dispoziție de Uniune.
(3) Uniunea și respectiv Camerele, pun la dispozitia orașului Turceni, după caz, datele de contact ale Camerei, sau dupa caz, ale sediilor județene ale acestora cu precizarea județului pentru care se ține Registrul de evidență a procedurilor succesorale, ale tuturor notarilor publici în funcție la nivel național și forma de organizare a  acestora, inclusiv adresele de poștă electronică profesionale prin care se realizeaza schimbul de informații, în format electronic, având conținutul prevăzut în anexa nr. 1, care face parte integrantă din prezentul protocol.
(4) Orașul Turceni pune la dispoziția Uniunii, prin intermediul Camerei lista actualizată a departamentelor/compartimentelor/serviciilor/responsabililor, a datelor de contact și a adreselor  oficiale  de poștă electronică,  potrivit prevederilor  art. 96 alin. (5) din Codul administrativ, prin care se realizează  schimbul de informații, în formatul prevăzut în anexa nr. 2, care face parte integrantă din prezentul protocol. Lista cu datele de contact ale orașului Turceni, județul Gorj, se comunică tuturor notarilor publici de către Uniune.
Art. 3. - (1) Sesizarea privind deschiderea procedurii succesorale, denumită în continuare SDPS, împreună cu înscrisurile emise de orașul Turceni, în condițiile art. 243 din Codul administrative și ale Ordinului ministrului dezvoltării, lucrărilor publice și administrației nr. 407/2026, se transmit Camerei sau, după caz, sediului județean al acesteia prin poștă electronică, în vederea înregistrării în Registrul de evidență a procedurilor succesorale.
(2) SDPS și înscrisurile anexate se transmit de orașul Turceni, către Camera sau, după caz, sediului județean al acesteia prin adresa de poștă electronică în format scanat și semnat cu semnatură electronică calificată, pentru documentele originale emise pe suport de hârtie. În situația în care aceștia nu dețin de o semnătură electronică calificată, înscrisurile scanate vor fi însoțite și de o adresă de înaintare a acestora care va fi scanată împreună cu înscrisurile care se transmit.
(3) După primirea SDPS și a înscrisurilor Camera sau, după caz, sediul județean al acesteia verifică dacă aceasta este emisă cu respectarea art. 243 din Codul administrative și ale Ordinului nr. 407/2026 și, în caz afirmativ, confirmă prin adresa de poștă electronică primirea acesteia și transmite numărul de înregistrare al SDPS. În cazul în care sesizarea sau înscrisurile sunt incomplete acestea se returnează prin adresa de poștă electronică, dupa caz, cu precizarea datelor și a informațiilor care trebuie completate.
(4) Pentru obținerea certificatelor de atestare fiscală pentru contribuabilii care au domiciliul/reședința sau dețin clădiri, terenuri, mijloace de transport și/sau alte bunuri mobile în raza orașului Turceni, după caz, unde este înregistrat fiscal bunul sau a altor înscrisuri necesare, notarul public transmite cererea de furnizare a acestora semnată electronic cu semnătură calificată prin intermediul adresei de poștă electronică profesională, către orașul Turceni sau prin intermediul aplicațiilor informatice puse la dispoziție de orașul Turceni. În cerere se vor menționa datele de identificare ale contribuabilului și, după caz, ale clădirilor, terenurilor, mijloacelor de transport și/sau a altor bunuri mobile, precum și mențiuni cu privire la actul sau procedura solicitată de contribuabil.
(5) După primirea cererii, orașul Turceni, comunică notarului public prin adresa oficială de poștă electronică sau prin intermediul aplicațiilor informatice certificatul de atestare fiscală sau înscrisurile solicitate.
(6) În situația în care contribuabilul înregistrează obligații de plată datorate bugetului local al unității/subdiviziunii administrativ-teritoriale în a cărei raza se află înregistrat fiscal bunul, orașul Turceni, comunică notarului public cuantumul acestora și modalitatea de achitare. Notarul public poate achita în numele contribuabilului obligațiile de plată. După achitarea obligațiilor de plată orașul Turceni comunică, prin adresă oficială de poștă electronică sau prin intermediul aplicațiilor informatice, notarului public certificatul de atestare fiscală.

Art. 4. - Părțile semnatare se informează reciproc, periodic, cu privire la informațiile din anexele nr. 1 si nr. 2.
Prezentul protocol intră în vigoare azi, ......................................, (data semnarii acestuia) și a fost  întocmit în trei exemplare originale, identic egale din punct de vedere juridic.

Orașul Turceni


Nr.......... din	2026





Camera Notarilor Publici Craiova


Nr. ......... din	2026





Uniunea Națională a Notarilor Publici din România


Nr.......... din	2026

Uniunea Națională a Notarilor Publici din România


…………………………………………………





Camera Notarilor Publici Craiova


………………………………..





Orașul Turceni


…………….……………

